钦定古今图书集成/明伦汇编/氏族典/第584卷 > 皇甫玉
## 钦定古今图书集成/明伦汇编/氏族典/第584卷 > 皇甫玉

按《北齐书皇甫玉传》：玉不知何许人，善相人，常游王
侯家。世宗自颍川振旅而还，显祖从后玉于道傍纵
观，谓人曰：“大将军不作物，会是道北垂鼻涕者。”显祖
既即位，试玉相术，故以帛巾袜其眼，而使历摸诸人。
至于显祖，曰：“此是最大达官。”于任城王曰：“当至丞相。”
于常山、长广二王，并亦贵。至石动桶，曰：“此弄痴人。”至
供膳，曰：“止得好饮食而已。”玉谓其妻曰：“殿上者不过
二年。”妻以告舍人斛斯庆。庆以启帝，帝怒，召之。玉每
照镜，自言当兵死。及被召，谓其妻曰：“我今去不还，若
得过日午时，或当得活。”既至正中，遂斩之。